For Anno-deltaker Ivar Mehren (49) har naturistbevegelsen som et mål å kjempe mot kroppspresset.

Denne uken forlot Ivar Mehren (49) realityserien «Anno».

Etter en periode med lite såpe og vann var det godt å få av seg klærne, og de ser ikke ut til å komme på igjen med det første.

Ivar er nemlig naturist.

Naturistsenter

Han bor hele sommeren på Sjøhaug Naturistsenter i Moss, som er en campingplass hvor alle går nakne.

– Det er mange som sier at det er i en naturist-sammenheng at de virkelig kan føle seg fri, hel og vel uten å bli beglodd og vurdert opp og ned, sier Ivar til God kveld Norge.

Se God kveld Norge-reportasjen, hvor Ivar besøker et spa-anlegg, i toppen av saken.

Kjemper mot kroppspress

Ivar ønsker å få frem at naturisme ikke handler om sex, slik som mange kanskje tror.

– Nakenhet er bare et verktøy for det vi naturister faktisk ønsker å oppnå: Likeverd og et positivt menneskesyn hvor personen står i sentrum, ikke klærne, operasjonene eller sminken, sier han.

Ivar er opptatt av at naturistbevegelsen står for det naturlige, og ikke det perfekte. For han har naturistbevegelsen som et mål å kjempe mot kroppspresset.

– Man kan trene en kropp til å bli noenlunde perfekt, og man kan kjøpe en operasjon og få en «perfekt» pupp. Men livet blir bare dårligere og dårligere, fordi man er med på et rotterace som ytterst få er i stand til å håndtere, sier han.

Ivar, som er industrioperatør og bor på Tjøme, lever etter dette livsmottoet:

– Dersom vår herre og naturen hadde ment at vi skulle være nakne, så hadde vi blitt skapt slik, sier han.